title: Komisjoni rakendusmäärus (EL) 2017/1974, 30. oktoober 2017, millega muudetakse nõukogu määrust (EL) 2016/44, mis käsitleb piiravaid meetmeid seoses olukorraga Liibüas

text:
               31.10.2017

               ET

               Euroopa Liidu Teataja

               L 281/27

         KOMISJONI RAKENDUSMÄÄRUS (EL) 2017/1974,
   30. oktoober 2017,
   millega muudetakse nõukogu määrust (EL) 2016/44, mis käsitleb piiravaid meetmeid seoses olukorraga Liibüas
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 31. juuli 2015. aasta otsust 2015/1333/ÜVJP, mis käsitleb piiravaid meetmeid seoses olukorraga Liibüas ja millega tunnistatakse kehtetuks otsus 2011/137/ÜVJP (1),
   võttes arvesse nõukogu 18. jaanuari 2016. aasta määrust (EL) 2016/44, mis käsitleb piiravaid meetmeid seoses olukorraga Liibüas ja millega tunnistatakse kehtetuks määrus (EL) nr 204/2011, (2) eriti selle artikli 20 punkti b,
   ning arvestades järgmist:

               (1)

               Määruse (EL) 2016/44 V lisas on loetletud laevad, mille ÜRO sanktsioonide komitee on kandnud loetellu vastavalt ÜRO Julgeolekunõukogu resolutsiooni 2146 (2014) punktile 11. Nimetatud määruse alusel on neil laevadel keelatud muu hulgas laadida, transportida või lossida Liibüast pärit toornaftat ja siseneda liidu territooriumil asuvatesse sadamatesse.

               (2)

               ÜRO Julgeoleknõukogu komitee uuendas ja muutis 20. oktoobril 2017 laeva Capricorn kannet selliste laevade loetelus, mille suhtes kohaldatakse piiravaid meetmeid. Seepärast tuleks määruse (EL) 2016/44 V lisa vastavalt muuta.

               (3)

               Käesoleva määrusega kehtestatud meetmete tõhususe tagamiseks peaks käesolev määrus jõustuma viivitamata,

         ON VASTU VÕTNUD KÄESOLEVA MÄÄRUSE:
   Artikkel 1
   Nõukogu määruse (EL) 2016/44 V lisa muudetakse vastavalt käesoleva määruse lisale.
   Artikkel 2
   Käesolev määrus jõustub Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 30. oktoober 2017

            Komisjoni nimel

            presidendi eest

            välispoliitika vahendite talituse direktor

      (1)  ELT L 206, 1.8.2015, lk 34.

      (2)  ELT L 12, 19.1.2016, lk 1.

      LISA
      Nõukogu määruse (EL) 2016/44 V lisa muudetakse järgmiselt.
      Kanne

                     „1.

                     Nimi: CAPRICORN
                     Loetellu kantud vastavalt resolutsiooni 2146 (2014) punkti 10 alapunktidele a ja b (keeld laadida, transportida või lossida, keeld sadamasse siseneda), mida on pikendatud ja muudetud resolutsiooni 2362 (2017) punktiga 2. Vastavalt resolutsiooni 2146 punktile 11 kehtib loetellu kandmine 21. juulist kuni 21. oktoobrini 2017, kui komitee seda vastavalt resolutsiooni 2146 punktile 12 varem ei tühista. Lipuriik: Tansaania.

                        Lisateave

                     IMO: 8900878. 16. juuli 2017. aasta seisuga paiknes laev Küprose lähedal avamerel.“

      asendatakse järgmisega:

                     „1.

                     Nimi: CAPRICORN
                     Loetellu kantud vastavalt resolutsiooni 2146 (2014) punkti 10 alapunktidele a ja b (keeld laadida, transportida või lossida, keeld sadamasse siseneda), mida on pikendatud ja muudetud resolutsiooni 2362 (2017) punktiga 2. Vastavalt resolutsiooni 2146 punktile 11 pikendas komitee 20. oktoobril 2017 kõnealuse kande kehtivust ning see kehtib kuni 18. jaanuarini 2018, kui komitee seda vastavalt resolutsiooni 2146 punktile 12 varem ei tühista. Lipuriik: Tansaania.

                        Lisateave

                     Loetellu kantud 21. juulil 2017. IMO: 8900878. 21. septembri 2017. aasta seisuga asus laev rahvusvahelistes vetes Araabia Ühendemiraatide ranniku lähedal.“


title: Komisjoni rakendusmäärus (EL) 2017/1997, 7. november 2017, millega muudetakse rakendusmäärusi (EL) 2016/184 ja (EL) 2016/185, millega laiendatakse Hiina Rahvavabariigist pärit või sealt lähetatud, kristalsest ränist fotoelektriliste moodulite ja nende põhikomponentide (elementide) impordi suhtes kehtestatud lõplikku tasakaalustavat tollimaksu ja dumpinguvastast tollimaksu Malaisiast ja Taiwanist lähetatud, kristalsest ränist fotoelektriliste moodulite ja nende põhikomponentide (elementide) impordile, olenemata sellest, kas need on deklareeritud Malaisiast või Taiwanist pärinevana või mitte

text:
               8.11.2017

               ET

               Euroopa Liidu Teataja

               L 289/1

         KOMISJONI RAKENDUSMÄÄRUS (EL) 2017/1997,
   7. november 2017,
   millega muudetakse rakendusmäärusi (EL) 2016/184 ja (EL) 2016/185, millega laiendatakse Hiina Rahvavabariigist pärit või sealt lähetatud, kristalsest ränist fotoelektriliste moodulite ja nende põhikomponentide (elementide) impordi suhtes kehtestatud lõplikku tasakaalustavat tollimaksu ja dumpinguvastast tollimaksu Malaisiast ja Taiwanist lähetatud, kristalsest ränist fotoelektriliste moodulite ja nende põhikomponentide (elementide) impordile, olenemata sellest, kas need on deklareeritud Malaisiast või Taiwanist pärinevana või mitte
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (1) (edaspidi „dumpinguvastane alusmäärus“), eriti selle artikli 11 lõiget 4 ja artikli 13 lõiget 4, ning Euroopa Parlamendi ja nõukogu 8. juuni 2016. aasta määrust (EL) 2016/1037 kaitse kohta subsideeritud impordi eest riikidest, mis ei ole Euroopa Liidu liikmed (2) (edaspidi „subsiidiumivastane alusmäärus“), eriti selle artikli 23 lõiget 6 ja artikli 24 lõiget 5,
   ning arvestades järgmist:
   A.   KEHTIVAD MEETMED

               (1)

               Nõukogu kehtestas 2. detsembril 2013 dumpinguvastased meetmed (3) ja tasakaalustusmeetmed (4) Hiina Rahvavabariigist pärit või sealt lähetatud, kristalsest ränist fotoelektriliste moodulite või paneelide ja kristalsest ränist fotoelektrilistes moodulites või paneelides kasutatavate elementide ja nende põhikomponentide (elementide) suhtes (edaspidi „esialgsed meetmed“).

               (2)

               11. veebruaril 2016 laiendas komisjon meetmeid Malaisiast ja Taiwanist lähetatud, kristalsest ränist fotoelektriliste moodulite ja nende põhikomponentide (elementide) impordile, olenemata sellest, kas need on deklareeritud Malaisiast või Taiwanist pärinevana või mitte, tehes erandi nende meetmete kohaldamisalast konkreetselt välja jäetud äriühingute valmistatud toodete impordi suhtes (edaspidi „laiendatud meetmed“) (5).

               (3)

               5. detsembril 2015 algatas komisjon esialgsete dumpinguvastaste meetmete (6) ja tasakaalustusmeetmete (7) aegumise läbivaatamise ning nende osalise vahepealse läbivaatamise (8). Seejärel kehtestas komisjon 1. märtsil 2017 dumpinguvastased ja tasakaalustavad tollimaksud 18 kuuks (edaspidi „jätkuvad meetmed“) ja lõpetas osalise vahepealse läbivaatamise (9).

               (4)

               3. märtsil 2017 algatas komisjon osalise vahepealse läbivaatamise, mis piirdus jätkuvate meetmete vormi ja ulatusega (10). Pärast seda läbivaatamist muutis komisjon jätkuvaid meetmeid, mis jõustusid komisjoni rakendusmääruse (EL) 2017/1570 (11) avaldamisest 15 päeva möödudes.

               (5)

               Sellest tulenevalt kehtivad praegu need tasakaalustusmeetmed ja dumpinguvastased meetmed, mille komisjon kehtestas oma rakendusmäärustega (EL) 2017/366 ja (EL) 2017/367 (muudetud komisjoni rakendusmäärusega (EL) 2017/1570).

         B.   MENETLUS

   1.   Algatamine

               (6)

               Komisjoni rakendusmäärusega (EL) 2017/242 (edaspidi „algatamismäärus“) algatas komisjon laiendatud meetmete läbivaatamise, et selgitada välja võimalus vabastada nende meetmete kohaldamisest ettevõtja Jinko Solar Technology SDN.BHD (edaspidi „taotluse esitaja“ või „Jinko Malaysia“), kes on kristalsest ränist fotoelektriliste moodulite ja nende põhikomponentide (elementide) eksportiv tootja Malaisias (12). Läbivaatamise algatamise määrusega tunnistati ka kehtetuks taotluse esitaja impordi suhtes kohaldatud dumpinguvastased tollimaksud ja kehtestati tema impordi registreerimise nõue.

               (7)

               Läbivaatamist alustati pärast seda, kui taotluse esitajalt saadi taotlus, mis sisaldas esialgseid tõendeid, mis toetasid piisavalt väidet, et ta on uus eksportiv tootja ning vastab dumpinguvastase alusmääruse artikli 11 lõike 4 ja artikli 13 lõike 4 ning subsiidiumivastase alusmääruse artikli 23 lõike 6 kohastele maksuvabastuse kriteeriumidele, täpsemalt

                           —

                           väitis taotluse esitaja, et ei eksportinud vaatlusalust toodet liitu laiendatud meetmed tinginud uurimise perioodi jooksul, st ajavahemikul alates 1. aprillist 2014 kuni 31. märtsini 2015,

                           —

                           ei ole hoidnud meetmetest kõrvale ja

                           —

                           on võtnud endale tagasivõetamatu lepingulise kohustuse eksportida liitu märkimisväärne tootekogus.

         2.   Vaatlusalune toode

               (8)

               Vaatlusalused tooted on kristalsest ränist fotoelektrilised moodulid või paneelid ja kristalsest ränist fotoelektrilistes moodulites või paneelides kasutatavad elemendid (elementide paksus on kuni 400 mikromeetrit), mis on lähetatud Malaisiast ja Taiwanist, olenemata sellest, kas need on deklareeritud Malaisiast ja Taiwanist pärinevana või mitte, ning mis kuuluvad CN-koodide ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 ja ex 8541 40 90 alla.

               (9)

               Vaatlusaluse toote määratlus ei hõlma järgmisi tooteliike:

                           —

                           päikeselaadurid, mis koosnevad vähem kui kuuest elemendist, on kaasaskantavad ja varustavad seadmeid elektriga või laevad akusid;

                           —

                           õhukesest kilest fotoelektrilised tooted;

                           —

                           kristalsest ränist fotoelektrilised tooted, mis on püsivalt integreeritud elektriseadmetesse, kui elektriseadmete funktsioon ei ole energia tootmine ning kui need elektriseadmed kasutavad integreeritud kristalsest ränist fotoelektrilisest elemendist (fotoelektrilistest elementidest) saadavat elektrit;

                           —

                           moodulid või paneelid, mille alalispinge väljundis on kuni 50 V ja väljundvõimsus kuni 50 W ning mida kasutatakse üksnes otseselt akulaadurina sama pinge ja võimsusega süsteemides.

         3.   Aruandeperiood

               (10)

               Aruandeperiood hõlmas ajavahemikku alates 1. aprillist 2014 kuni 31. detsembrini 2016.

         4.   Uurimine

               (11)

               Komisjon andis läbivaatamise algatamisest teada ettevõtjale Jinko Solar Technology SDN.BHD, liidu tööstusharule, keda esindas esialgses uurimises kaebuse esitanud osaline (EU ProSun), ning Malaisia ja Hiina Rahvavabariigi esindajatele.

               (12)

               Komisjon hankis kõik andmed, mida ta läbivaatamiseks vajalikuks pidas, ja kontrollis neid. Eelkõige sai ta küsimustikule vastused taotluse esitajalt ja temaga seotud äriühingult Jinko Solar Technology Limited (Hongkong) (edaspidi „Jinko HK“). Taotluse esitaja valdustesse Malaisias tehti kontrollkäik. Uurimise jooksul teatati komisjonile Jinko HK kohta, et kuigi see äriühing on asutatud Hongkongis, tegeleb kõikide ekspordimüügidokumentidega temaga seotud äriühing Jinko Solar Co., Ltd Hiina Rahvavabariigis (edaspidi „HRV“). Seepärast tehti ekspordimüüki käsitlev kontrollkäik ka temaga seotud äriühingu valdustesse HRVs Shanghais.

         C.   JÄRELDUSED

               (13)

               Uurimisest tehtud järeldused näitasid, et Jinko Malaysia on kristalsest ränist fotoelektriliste moodulite ja elementide tegelik tootja, kes inkorporeeriti jaanuaris 2015 ning hakkas mooduleid ja elemente äriotstarbel tootma sama aasta juunis-juulis.

               (14)

               Komisjon selgitas uurimise käigus välja, et Jinko Malaysia ei eksportinud vaatlusalust toodet liitu laiendatud meetmed tinginud uurimise perioodi jooksul, s.o ajavahemikul alates 1. aprillist 2014 kuni 31. märtsini 2015. Samuti tegi ta kindlaks, et Jinko Malaysia ei ole ostnud HRVst vaatlusalust toodet, et seda liitu edasi müüa või sinna saatmiseks ümber laadida. Jinko Malaysia ei olnud ka eksportinud vaatlusalust toodet liitu kuni aruandlusperioodi lõpuni, st 31. detsembrini 2016.

               (15)

               Samas oli Jinko Malaysia sõlminud oktoobris 2016 lepingu eksportida liitu märgatav kogus vaatlusalust toodet. Vastavalt lepingu tingimustele on kõnealuste tootekoguste tarnimine praeguse läbivaatamist käsitleva uurimise ajaks peatatud.

               (16)

               Komisjon võttis teadmiseks, et taotluse esitaja kuulub täielikult emaettevõtjale Jinko Solar Co., Ltd-le, kes on vaatlusaluse toote tootja Hiinas ja kelle suhtes praegu kohaldatakse esialgseid meetmeid (muudetud kujul). Nagu algatamismääruses märgitud, uuris komisjon hoolikalt neid suhteid ja kontrollis, kas Jinko Malaysia asutati kehtivatest meetmetest kõrvalehoidmiseks või kas teda kasutati selleks.

               (17)

               Jinko Solar Co., Ltd on osa suuremast kontsernist, mis kuulub ettevõtjale Jinko Solar Holding Co., Ltd. See ettevõte on registreeritud Kaimanisaartel ja selle aktsiad on noteeritud New Yorgi börsil. Jinko Solar Group tegutseb kogu maailmas ja talle kuuluvad tootmisrajatised mitmes riigis – praegu Hiinas, Portugalis, Lõuna-Aafrikas ja Malaisias. Vastavalt juhatuse 2014. aasta koosoleku protokollile on kontserni lähiaastate strateegia suurendada tootmisvõimalusi mujal ja luua neid suure arengupotentsiaaliga riikides. Äristrateegia ühe osana otsustas juhatus samal aastal asutada tootmistehase Malaisias.

               (18)

               Lisaks tegi komisjon kindlaks, et Jinko Malaysia on vaatlusaluse toote tegelik tootja ning et tal on nii elementide kui ka moodulite tootmiseks, sealhulgas teadus- ja arendustegevuseks, olemas täielikud ja ajakohased võimalused. Ta ei ole meetmetest kõrvale hoidnud, näiteks ei ole ta laadinud ümber, pannud kokku ega müünud liitu edasi Hiina Rahvavabariigist pärit fotoelektrilisi mooduleid ja elemente.

               (19)

               Seega jõudis komisjon järeldusele, et Jinko Malaysiat ei asutatud ega kasutatud esialgsetest meetmetest kõrvalehoidmiseks ja et tema kuulumine Hiina ettevõtjale ei anna iseenesest põhjust taotlus tagasi lükata.

               (20)

               Seda silmas pidades ei pidanud komisjon vajalikuks kehtestada mingeid konkreetseid järelevalvetingimusi, kui maksuvabastus peaks antama. Selleks et tagada maksuvabastuse nõuetekohane kohaldamine, pidas komisjon asjakohaseks kohaldada erimeetmeid, mida kohaldatakse kõikide vabastuse saanud äriühingute suhtes. Need erimeetmed hõlmavad nõuet esitada liikmesriikide tolliasutustele kehtiv kaubaarve, mis vastab komisjoni rakendusmääruse (EL) 2016/184 artikli 1 lõikes 2 ja komisjoni rakendusmääruse (EL) 2016/185 artikli 1 lõikes 2 sätestatud nõuetele. Kui imporditavale kaubale ei ole lisatud sellist arvet, kohaldatakse selle suhtes kas laiendatud dumpinguvastast tollimaksu või laiendatud subsiidiumivastast tollimaksu.

               (21)

               Võttes arvesse põhjendustes 13–19 kirjeldatud järeldusi, jõudis komisjon otsusele, et Jinko Solar Technology SDN.BHD vastab dumpinguvastase alusmääruse artikli 11 lõikes 4 ja artikli 13 lõikes 4 ning subsiidiumivastase alusmääruse artikli 23 lõikes 6 sätestatud kriteeriumidele ning tuleks jätta välja laiendatud meetmete kohaldamisalast.

               (22)

               Eespool esitatud järeldused tehti teatavaks taotluse esitajale ja teistele huvitatud isikutele ning neile anti võimalus esitada märkusi. Üksnes taotluse esitaja vastas ja esitas väikesed tehnilist laadi märkused.

         D.   LAIENDATUD MEETMETEST VABASTUSE SAANUD ÄRIÜHINGUTE NIMEKIRJA MUUTMINE

               (23)

               Eespool esitatut arvesse võttes jõudis komisjon järeldusele, et äriühing Jinko Solar Technology SDN.BHD tuleks lisada nende äriühingute nimekirja, mis on vabastatud rakendusmäärusega (EL) 2016/184 kehtestatud tasakaalustavast tollimaksust ja rakendusmäärusega (EL) 2016/185 kehtestatud dumpinguvastasest tollimaksust.

               (24)

               Sellest tulenevalt tuleks Jinko Solar Technology SDN.BHD lisada rakendusmääruse (EL) 2016/184 artikli 1 lõikes 1 ja rakendusmääruse (EL) 2016/185 artikli 1 lõikes 1 eraldi välja toodud äriühingute nimekirja.

               (25)

               Lisaks sõltub maksuvabastuse kohaldamine rakendusmääruse (EL) 2016/184 artikli 1 lõikes 2 ja rakendusmääruse (EL) 2016/185 artikli 1 lõikes 2 sätestatud nõuete täitmisest.

               (26)

               Käesoleva määrusega ette nähtud meetmed on kooskõlas määruse (EL) 2016/1036 artikli 15 lõike 1 kohaselt asutatud komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) 2016/184 artikli 1 lõikes 1 esitatud tabel asendatakse järgmise tabeliga:

               Riik

               Äriühing

               TARICi lisakood

               Malaisia

               AUO – SunPower Sdn. Bhd.
               Flextronics Shah Alam Sdn. Bhd.
               Hanwha Q CELLS Malaysia Sdn. Bhd.
               Panasonic Energy Malaysia Sdn. Bhd.
               TS Solartech Sdn. Bhd.
               Jinko Solar Technology SDN.BHD

               C073
               C074
               C075
               C076
               C077
               C203

               Taiwan

               ANJI Technology Co., Ltd
               AU Optronics Corporation
               Big Sun Energy Technology Inc.
               EEPV Corp.
               E-TON Solar Tech. Co., Ltd
               Gintech Energy Corporation
               Gintung Energy Corporation
               Inventec Energy Corporation
               Inventec Solar Energy Corporation
               LOF Solar Corp.
               Ming Hwei Energy Co., Ltd
               Motech Industries, Inc.
               Neo Solar Power Corporation
               Perfect Source Technology Corp.
               Ritek Corporation
               Sino-American Silicon Products Inc.
               Solartech Energy Corp.
               Sunengine Corporation Ltd
               Topcell Solar International Co., Ltd
               TSEC Corporation
               Win Win Precision Technology Co., Ltd

               C058
               C059
               C078
               C079
               C080
               C081
               C082
               C083
               C084
               C085
               C086
               C087
               C088
               C089
               C090
               C091
               C092
               C093
               C094
               C095
               C096

         Artikkel 2
   Rakendusmääruse (EL) 2016/185 artikli 1 lõikes 1 esitatud tabel asendatakse järgmise tabeliga:

               Riik

               Äriühing

               TARICi lisakood

               Malaisia

               AUO – SunPower Sdn. Bhd.
               Flextronics Shah Alam Sdn. Bhd.
               Hanwha Q CELLS Malaysia Sdn. Bhd.
               Panasonic Energy Malaysia Sdn. Bhd.
               TS Solartech Sdn. Bhd.
               Jinko Solar Technology SDN.BHD

               C073
               C074
               C075
               C076
               C077
               C203

               Taiwan

               ANJI Technology Co., Ltd
               AU Optronics Corporation
               Big Sun Energy Technology Inc.
               EEPV Corp.
               E-TON Solar Tech. Co., Ltd
               Gintech Energy Corporation
               Gintung Energy Corporation
               Inventec Energy Corporation
               Inventec Solar Energy Corporation
               LOF Solar Corp.
               Ming Hwei Energy Co., Ltd
               Motech Industries, Inc.
               Neo Solar Power Corporation
               Perfect Source Technology Corp.
               Ritek Corporation
               Sino-American Silicon Products Inc.
               Solartech Energy Corp.
               Sunengine Corporation Ltd
               Topcell Solar International Co., Ltd
               TSEC Corporation
               Win Win Precision Technology Co., Ltd

               C058
               C059
               C078
               C079
               C080
               C081
               C082
               C083
               C084
               C085
               C086
               C087
               C088
               C089
               C090
               C091
               C092
               C093
               C094
               C095
               C096

         Artikkel 3
   Tolliasutustele antakse korraldus lõpetada rakendusmääruse (EL) 2017/242 artikli 3 kohane impordi registreerimine. Selle sätte kohaselt juba registreeritud impordilt ei nõuta dumpinguvastast tollimaksu.
   Artikkel 4
   Käesolev määrus jõustub järgmisel päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 7. november 2017

            Komisjoni nimel

            president

         Jean-Claude JUNCKER

      (1)  ELT L 176, 30.6.2016, lk 21.

      (2)  ELT L 176, 30.6.2016, lk 55.

      (3)  Nõukogu 2. detsembri 2013. aasta rakendusmäärus (EL) nr 1238/2013, millega kehtestatakse lõplikud dumpinguvastased meetmed Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide) impordi suhtes ning nõutakse lõplikult sisse nimetatud impordi suhtes kehtestatud ajutine tollimaks (ELT L 325, 5.12.2013, lk 1).

      (4)  Nõukogu 2. detsembri 2013. aasta rakendusmäärus (EL) nr 1239/2013, millega kehtestatakse Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide) impordi suhtes lõplik tasakaalustav tollimaks (ELT L 325, 5.12.2013, lk 66).

      (5)  Komisjoni 11. veebruari 2016. aasta rakendusmäärus (EL) 2016/184, millega laiendatakse Hiina Rahvavabariigist pärit või sealt lähetatud kristalsest ränist fotoelektriliste moodulite ja nende põhikomponentide (elementide) impordi suhtes nõukogu rakendusmäärusega (EL) nr 1239/2013 kehtestatud lõplikku tasakaalustavat tollimaksu Malaisiast ja Taiwanist lähetatud kristalsest ränist fotoelektriliste moodulite ja nende põhikomponentide (elementide) impordile, olenemata sellest, kas need on deklareeritud Malaisiast või Taiwanist pärinevatena või mitte (ELT L 37, 12.2.2016, lk 56), ja komisjoni 11. veebruari 2016. aasta rakendusmäärus (EL) 2016/185, millega laiendatakse Hiina Rahvavabariigist pärit või sealt lähetatud kristalsest ränist fotoelektriliste moodulite ja nende põhikomponentide (elementide) impordi suhtes nõukogu rakendusmäärusega (EL) nr 1238/2013 kehtestatud lõplikku dumpinguvastast tollimaksu Malaisiast ja Taiwanist lähetatud kristalsest ränist fotoelektriliste moodulite ja nende põhikomponentide (elementide) impordile, olenemata sellest, kas need on deklareeritud Malaisiast või Taiwanist pärinevatena või mitte (ELT L 37, 12.2.2016, lk 76).

      (6)  Algatamisteade 2015/C 405/08; ELT C 405, 5.12.2015, lk 8.

      (7)  Algatamisteade 2015/C 405/09; ELT C 405, 5.12.2015, lk 20.

      (8)  Algatamisteade 2015/C 405/10; ELT C 405, 5.12.2015, lk 33.

      (9)  Komisjoni 1. märtsi 2017. aasta rakendusmäärus (EL) 2017/366, millega pärast aegumise läbivaatamist vastavalt määruse (EL) 2016/1037 artikli 18 lõikele 2 ja pärast osalise vahepealse läbivaatamise lõpetamise uurimist vastavalt Euroopa Parlamendi ja nõukogu määruse (EL) 2016/1037 artikli 19 lõikele 3 kehtestatakse Hiina Rahvavabariigist pärinevate või sealt saadetud kristalsest ränist fotoelektriliste moodulite ja nende põhikomponentide (elementide) impordi suhtes lõplikud tasakaalustavad tollimaksud (ELT L 56, 3.3.2017, lk 1), ja komisjoni 1. märtsi 2017. aasta rakendusmäärus (EL) 2017/367, millega pärast aegumise läbivaatamist vastavalt Euroopa Parlamendi ja nõukogu määruse (EL) 2016/1036 artikli 11 lõikele 2 ja pärast osalise vahepealse läbivaatamise uurimise lõpetamist vastavalt määruse (EL) 2016/1036 artikli 11 lõikele 3 kehtestatakse Hiina Rahvavabariigist pärinevate või sealt saadetud kristalsest ränist fotoelektriliste moodulite ja nende põhikomponentide (elementide) impordi suhtes lõplik dumpinguvastane tollimaks (ELT L 56, 3.3.2017, lk 131).

      (10)  ELT C 67, 3.3.2017, lk 16.

      (11)  Komisjoni 15. septembri 2017. aasta rakendusmäärus (EL) 2017/1570, millega muudetakse rakendusmäärust (EL) 2017/366 ja rakendusmäärust (EL) 2017/367, millega kehtestatakse lõplikud tasakaalustavad ja dumpinguvastased tollimaksud Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide) suhtes, ja tunnistatakse kehtetuks rakendusotsus 2013/707/EL (millega kinnitatakse pakutud hinnakohustus, mis on seotud Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide) importi käsitlevate dumpingu- ja subsiidiumivastaste menetlustega, lõplike meetmete kohaldamise ajaks) (ELT L 238, 16.9.2017, lk 22).

      (12)  Komisjoni 10. veebruari 2017. aasta rakendusmäärus (EL) 2017/242, millega algatatakse rakendusmääruste (EL) 2016/184 ja (EL) 2016/185 (millega laiendatakse Hiina Rahvavabariigist pärit või sealt saadetud, kristalsest ränist fotoelektriliste moodulite ja nende põhikomponentide (elementide) impordi suhtes kehtestatud lõplikku tasakaalustavat ja lõplikku dumpinguvastast tollimaksu Malaisiast ja Taiwanist saadetud, kristalsest ränist fotoelektriliste moodulite ja nende põhikomponentide (elementide) impordile, olenemata sellest, kas need on deklareeritud Malaisiast ja Taiwanist pärinevana või mitte) läbivaatamine, et selgitada välja võimalus vabastada kõnealuste meetmete kohaldamisest üks Malaisia eksportiv tootja, ning millega tühistatakse dumpinguvastane tollimaks kõnealuselt eksportivalt tootjalt pärineva impordi suhtes ja kehtestatakse sellelt eksportivalt tootjalt pärineva impordi registreerimise nõue (ELT L 36, 11.2.2017, lk 47).


title: Komisjoni rakendusmäärus (EL) 2017/2011, 9. november 2017, millega muudetakse määrust (EÜ) nr 951/2007, millega kehtestatakse Euroopa Parlamendi ja nõukogu määruse (EÜ) nr 1638/2006 raames rahastatavate piiriüleste koostööprogrammide rakenduseeskirjad

text:
               10.11.2017

               ET

               Euroopa Liidu Teataja

               L 292/55

         KOMISJONI RAKENDUSMÄÄRUS (EL) 2017/2011,
   9. november 2017,
   millega muudetakse määrust (EÜ) nr 951/2007, millega kehtestatakse Euroopa Parlamendi ja nõukogu määruse (EÜ) nr 1638/2006 raames rahastatavate piiriüleste koostööprogrammide rakenduseeskirjad
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 11. märtsi 2014. aasta määrust (EL) nr 232/2014, millega luuakse Euroopa naabruspoliitika rahastamisvahend, (1) eriti selle artikli 12 lõiget 1,
   ning arvestades järgmist:

               (1)

               Komisjon võttis vastu määruse (EÜ) nr 951/2007, (2) millega kehtestatakse Euroopa Parlamendi ja nõukogu määruse (EÜ) nr 1638/2006 (3) raames rahastatavate piiriüleste koostööprogrammide rakenduseeskirjad.

               (2)

               Kuna Euroopa naabrus- ja partnerlusinstrumendi piiriüleste koostööprogrammide algus hilines, pikendati komisjoni rakendusmääruse (EL) nr 435/2011 (4) alusel määruse (EÜ) nr 951/2007 artikli 43 lõike 2 punktis b esitatud projektide rakendamise ning määrati 31. detsembri 2014 asemel tähtajaks 31. detsember 2015. Komisjoni rakendusmäärusega (EL) nr 1343/2014 (5) kohandati vastavalt lõpetamise järku ning määruse (EÜ) nr 951/2007 artikli 43 lõike 1, lõike 2 punkti c ja uue lõikega 3 kehtestatud asjaomaseid sätteid ning pikendati nende kehtivust 31. detsembrini 2017.

               (3)

               Osalevate riikide õiguskindluse tagamiseks on asjakohane kehtestada ühise juhtorgani erikord ning lõpp- ja loobumismenetlused, järgides võrdse kohtlemise, läbipaistvuse, usaldusväärse finantsjuhtimise ja proportsionaalsuse põhimõtet.

               (4)

               Ühine juhtorgan võib komisjoni asjakohastes juhistes esitatud erijuhtumitel ning kooskõlas usaldusväärse finantsjuhtimise ja proportsionaalsuse põhimõttega loobuda ilma komisjoni eelneva heakskiiduta sissenõudekorralduse täitmisest.

               (5)

               Muudetud määruses (EÜ) nr 951/2007 kindlaks määratud tähtajast 31. detsember 2017 ei ole võimalik viivituste kuhjumise ja lõpetamismenetluse keerukuse tõttu kinni pidada. Kõnealust tähtaega tuleks seetõttu alates lõpparuande esitamisest kuni 36 kuu võrra pikendada.

               (6)

               Tuleb teadvustada, et komisjoni võivad takistada ühiste rakenduskavade lõpetamise tähtajast kinni pidamast kohtulikud ja muud uurimised või vääramatu jõud.

               (7)

               Et käesolevas määruses sätestatud meetmeid oleks võimalik viivitamata kohaldada, peaks määrus jõustuma järgmisel päeval pärast selle avaldamist Euroopa Liidu Teatajas.

               (8)

               Käesolevas määruses sätestatud meetmed on kooskõlas määruse (EL) nr 232/2014 alusel loodud komitee arvamusega,

               (9)

               Määrust (EÜ) nr 951/2007 tuleks seepärast vastavalt muuta,

         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EÜ) nr 951/2007 muudetakse järgmiselt:

               1)

               artikli 27 lõige 5 asendatakse järgmisega:
               „5.   Ühine juhtorgan hoolitseb selle eest, et tagada tagasimaksmine ühe aasta jooksul pärast sissenõudekorralduse väljastamist. Ta tagab, et võlanõue on kindel, kindlasummaline ja kuulub tasumisele. Kui ühine juhtorgan kavatseb loobuda kindlaksmääratud saadaoleva summa sissenõudmisest, tagab ta, et loobumine on nõuetekohane ja kooskõlas usaldusväärse finantsjuhtimise ja proportsionaalsuse põhimõttega. Loobumisotsus peab olema põhjendatud ja see tuleb esitada eelneva nõusoleku saamiseks ühisele seirekomiteele ja komisjonile. Komisjoni asjakohaste juhiste alusel ei pruugi komisjoni eelnev heakskiit vajalik olla.“;

               2)

               artiklit 43 muudetakse järgmiselt:

                           a)

                           lõige 1 asendatakse järgmisega:
                           „1.   Iga ühise rakenduskava tegevusperiood algab kõige varem kuupäeval, mil komisjon ühise rakenduskava vastu võtab, ning lõpeb hiljemalt 36 kuud pärast lõpparuande esitamist.“;

                           b)

                           lõike 2 punkt c asendatakse järgmisega:

                                       „c)

                                       ühise rakenduskava finantsalane lõpetamise järk, mis hõlmab kõikide rakenduskava raames sõlmitud lepingute finantsalast lõpetamist, rakenduskava järelhindamist, lõpparuande esitamist ja komisjoni tehtavaid lõppmakseid või lõplikke sissenõudmisi. See järk lõpeb hiljemalt 36 kuud pärast lõpparuande esitamist.“;

               3)

               artiklile 46 lisatakse lõige 3:
               „3.   Kui ühine juhtorgan ei ole suutnud teatada komisjonile lõppsummasid

                           a)

                           projektide tõttu, mis peatati kohtumenetluse või vaidega, millel on peatav toime, või

                           b)

                           vääramatu jõu tõttu, mis mõjutas oluliselt kogu programmi või selle osa rakendamist,

                     ei kohaldata artikli 43 lõikes 1 kehtestatud tegevusperioodi lõppkuupäeva selle programmi osa suhtes, mida kirjeldatakse käesoleva lõike punktis a või b“.

         Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 9. november 2017

            Komisjoni nimel

            president

         Jean-Claude JUNCKER

      (1)  ELT L 77, 15.3.2014, lk 27.

      (2)  Komisjoni 9. augusti 2007. aasta määrus (EÜ) nr 951/2007, millega kehtestatakse Euroopa Parlamendi ja nõukogu määruse (EÜ) nr 1638/2006 (millega kehtestatakse üldsätted Euroopa naabrus- ja partnerlusinstrumendi loomise kohta) raames rahastatavate piiriüleste koostööprogrammide rakenduseeskirjad (ELT L 210, 10.8.2007, lk 10).

      (3)  Euroopa Parlamendi ja nõukogu 24. oktoobri 2006. aasta määrus (EÜ) nr 1638/2006, millega kehtestatakse üldsätted Euroopa naabrus- ja partnerlusinstrumendi loomise kohta (ELT L 310, 9.11.2006, lk 1).

      (4)  Komisjoni 5. mai 2011. aasta rakendusmäärus (EL) nr 435/2011, millega muudetakse määrust (EÜ) nr 951/2007, millega kehtestatakse Euroopa Parlamendi ja nõukogu määruse (EÜ) nr 1638/2006 raames rahastatavate piiriüleste koostööprogrammide rakenduseeskirjad (ELT L 118, 6.5.2011, lk 1).

      (5)  Komisjoni 17. detsembri 2014. aasta rakendusmäärus (EL) nr 1343/2014, millega muudetakse määrust (EÜ) nr 951/2007, millega kehtestatakse Euroopa Parlamendi ja nõukogu määruse (EÜ) nr 1638/2006 raames rahastatavate piiriüleste koostööprogrammide rakenduseeskirjad (ELT L 363, 18.12.2014, lk 75).


title: Komisjoni rakendusmäärus (EL) 2017/2005, 8. november 2017, millega kiidetakse heaks Azadirachta indica kooritud seemnetest külmpressitud õlist ülekriitilise süsinikdioksiidiga ekstraheeritud olemasoleva toimeaine India neemipuu ekstrakti kasutamine tooteliiki 19 kuuluvates biotsiidides (EMPs kohaldatav tekst )

text:
               9.11.2017

               ET

               Euroopa Liidu Teataja

               L 290/14

         KOMISJONI RAKENDUSMÄÄRUS (EL) 2017/2005,
   8. november 2017,
   millega kiidetakse heaks Azadirachta indica kooritud seemnetest külmpressitud õlist ülekriitilise süsinikdioksiidiga ekstraheeritud olemasoleva toimeaine India neemipuu ekstrakti kasutamine tooteliiki 19 kuuluvates biotsiidides
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 89 lõike 1 kolmandat lõiku,
   ning arvestades järgmist:

               (1)

               Komisjoni delegeeritud määrusega (EL) nr 1062/2014 (2) on kehtestatud loetelu olemasolevatest toimeainetest, mida tuleb hinnata seoses nende võimaliku heakskiitmisega biotsiidides kasutamiseks. Kõnealune loetelu sisaldab India neemipuu ekstrakti, mis on Azadirachta indica kooritud seemnetest külmpressitud õlist ülekriitilise süsinikdioksiidiga ekstraheeritud.

               (2)

               India neemipuu Azadirachta indica kooritud seemnetest külmpressitud õlist ülekriitilise süsinikdioksiidiga ekstraheeritud ekstrakti on hinnatud kasutamiseks määruse (EL) nr 528/2012 V lisas kirjeldatud tooteliiki 19 (repellendid ja atraktandid) kuuluvates toodetes.

               (3)

               Hindavaks pädevaks asutuseks määratud Saksamaa esitas 3. detsembril 2015 hindamisaruande ja soovitused.

               (4)

               Kooskõlas komisjoni delegeeritud määruse (EL) nr 1062/2014 artikli 7 lõikega 2 sõnastati 3. märtsil 2017 biotsiidikomitees Euroopa Kemikaaliameti arvamus, võttes arvesse toimeainet hinnanud pädeva asutuse järeldusi.

               (5)

               Selle arvamuse kohaselt vastavad tooteliiki 19 kuuluvad ja Azadirachta indica kooritud seemnetest külmpressitud õlist ülekriitilise süsinikdioksiidiga ekstraheeritud India neemipuu ekstrakti sisaldavad biotsiidid eeldatavasti määruse (EL) nr 528/2012 artikli 19 lõike 1 punkti b nõuetele, kui on täidetud teatavad selliste biotsiidide kasutamist reguleerivad nõuded ja tingimused.

               (6)

               Seepärast on asjakohane kiita heaks Azadirachta indica kooritud seemnetest külmpressitud õlist ülekriitilise süsinikdioksiidiga ekstraheeritud toimeaine India neemipuu ekstrakti kasutamine tooteliiki 19 kuuluvates biotsiidides, kui teatavad nõuded ja tingimused on täidetud.

               (7)

               Enne toimeaine heakskiitmist tuleks ette näha mõistlik ajavahemik, et huvitatud isikud saaksid vastavalt vajadusele valmistuda uute nõuete täitmiseks.

               (8)

               Käesoleva määrusega ette nähtud meetmed on kooskõlas alalise biotsiidide komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Kiidetakse heaks Azadirachta indica kooritud seemnetest külmpressitud õlist ülekriitilise süsinikdioksiidiga ekstraheeritud toimeaine India neemipuu ekstrakti kasutamine tooteliiki 19 kuuluvates biotsiidides kooskõlas lisas sätestatud nõuete ja tingimustega.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 8. november 2017

            Komisjoni nimel

            president

         Jean-Claude JUNCKER

      (1)  ELT L 167, 27.6.2012, lk 1.

      (2)  Komisjoni 4. augusti 2014. aasta delegeeritud määrus (EL) nr 1062/2014 Euroopa Parlamendi ja nõukogu määruses (EL) nr 528/2012 osutatud tööprogrammi kohta, milles käsitletakse kõigi biotsiidides sisalduvate olemasolevate toimeainete süstemaatilist läbivaatamist (ELT L 294, 10.10.2014, lk 1).

      LISA

                  Tavanimetus

                  IUPACi nimetus
                  Tunnuskoodid

                  Toimeaine minimaalne puhtusaste (1)

                  Heakskiitmise kuupäev

                  Heakskiidu aegumise kuupäev

                  Tooteliik

                  Eritingimused

                  India neemipuu ekstrakt, Azadirachta indica kooritud seemnetest külmpressitud õlist ülekriitilise süsinikdioksiidiga ekstraheeritud

                  IUPACi nimetus:
                  ei kohaldata
                  EÜ nr: 283-644-7
                  CASi nr: 84696-25-3

                  1 000  g/kg

                  1. aprill 2019

                  31. märts 2029

                  19

                  Biotsiidide puhul antakse luba järgmistel tingimustel:

                              1)

                              toote hindamisel pööratakse erilist tähelepanu loataotlusega hõlmatud kasutusviisidega seotud kokkupuutele, riskidele ja tõhususele, mida liidu tasandil ei ole toimeaine riskide hindamisel käsitletud;

                              2)

                              pidades silmas hinnatud kasutusviiside puhul kindlaks tehtud riske, tuleb toote hindamisel pöörata erilist tähelepanu pinnaveele, setetele ja pinnasele;

                              3)

                              toodete puhul, mille jäägid võivad esineda toidus või söödas, kontrollitakse vajadust kehtestada uued jääkide piirnormid või muuta kehtivaid piirnorme vastavalt Euroopa Parlamendi ja nõukogu määrusele (EÜ) nr 470/2009 (2) või Euroopa Parlamendi ja nõukogu määrusele (EÜ) nr 396/2005 (3) ning võetakse asjakohased riskivähendusmeetmed, millega tagatakse, et kohaldatavaid jääkide piirnorme ei ületata.

         (1)  Selles veerus esitatud puhtusaste on minimaalne puhtusaste, mille juures toimeainet hinnati. Turule lastud tootes sisalduva toimeaine puhtusaste võib olla sama või erinev, kui on tõendatud, et selline puhtusaste on tehniliselt samaväärne puhtusastmega, mille juures toimeainet hinnati.

         (2)  Euroopa Parlamendi ja nõukogu 6. mai 2009. aasta määrus (EÜ) nr 470/2009, milles sätestatakse ühenduse menetlused farmakoloogiliste toimeainete jääkide piirnormide kehtestamiseks loomsetes toiduainetes ning millega tunnistatakse kehtetuks nõukogu määrus (EMÜ) nr 2377/90 ning muudetakse Euroopa Parlamendi ja nõukogu direktiivi 2001/82/EÜ ja Euroopa Parlamendi ja nõukogu määrust (EÜ) nr 726/2004 (ELT L 152, 16.6.2009, lk 11).

         (3)  Euroopa Parlamendi ja nõukogu 23. veebruari 2005. aasta määrus (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (ELT L 70, 16.3.2005, lk 1).


title: Komisjoni rakendusmäärus (EL) 2017/1983, 27. oktoober 2017, teatavate kaupade klassifitseerimise kohta kombineeritud nomenklatuuris

text:
                  4.11.2017

                  ET

                  Euroopa Liidu Teataja

                  L 287/1

            KOMISJONI RAKENDUSMÄÄRUS (EL) 2017/1983,
      27. oktoober 2017,
      teatavate kaupade klassifitseerimise kohta kombineeritud nomenklatuuris
      EUROOPA KOMISJON,
      võttes arvesse Euroopa Liidu toimimise lepingut,
      võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 57 lõiget 4 ja artikli 58 lõiget 2,
      ning arvestades järgmist:

                  (1)

                  Nõukogu määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.

                  (2)

                  Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.

                  (3)

                  Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.

                  (4)

                  On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja tugineda veel teatava perioodi vältel vastavalt määruse (EL) nr 952/2013 artikli 34 lõikele 9. Kõnealuseks ajavahemikuks tuleks kehtestada kolm kuud.

                  (5)

                  Käesoleva määrusega ette nähtud meetmed on kooskõlas tolliseadustiku komitee arvamusega,

            ON VASTU VÕTNUD KÄESOLEVA MÄÄRUSE:
      Artikkel 1
      Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.
      Artikkel 2
      Siduvale tariifiinformatsioonile, mis ei ole kooskõlas käesoleva määrusega, võib määruse (EL) nr 952/2013 artikli 34 lõike 9 kohaselt tugineda veel kolm kuud pärast käesoleva määruse jõustumist.
      Artikkel 3
      Käesolev määrus jõustub kahekümnendal päeval pärast selle avaldamist Euroopa Liidu Teatajas.

         Käesolev määrus on tervikuna siduv ja vahetult kohaldatav kõigis liikmesriikides.
         Brüssel, 27. oktoober 2017

               Komisjoni nimel

               presidendi eest

               maksunduse ja tolliliidu peadirektoraadi

               peadirektor

            Stephen QUEST

         (1)  ELT L 269, 10.10.2013, lk 1.

         (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).

         LISA

                     Kauba kirjeldus

                     Klassifikatsioon
                     (CN-kood)

                     Põhjendused

                     (1)

                     (2)

                     (3)

                     Toode töötlemata plaadi kujul, laiusega umbes 125 cm, paksusega umbes 7,5 cm ja pikkusega umbes 2 000  cm. See on valmistatud kuuse või männi spoonikihtide või mõlema puidu segust valmistatud spoonikihtide kokkuliimimise teel.
                     Spoonikihid on asetatud selliselt, et puidukiudude suund on igas kihis samasugune. Mõned kihid võivad olla asetatud ka üksteise suhtes risti. Üksikud kihid on kõrgel temperatuuril fenoolformaldehüüdliimiga kokku pressitud. Plaadi ääred ja otsad on kaetud vahaga.
                     Toote valmistamiseks kasutatud puitspooni kihid on algselt paksusega 2,8–3,2 mm ja tihedusega 445 kg/m3 (kuusespoon) ja 500 kg/m3 (männispoon). Pärast pressimist survega 2,8 N/mm2 on lõpptoote iga üksiku kihi paksus umbes 2,75 mm ning tihedus on tavaliselt 540 kg/m3 (kuusespoon) ja 620 kg/m3 (männispoon) vahel.
                     Vt fotot (*1).

                     4412 99 85

                     Klassifikatsioon määratakse kindlaks kombineeritud nomenklatuuri klassifitseerimise üldreeglitega 1 ja 6 ning CN-koodide 4412 , 4412 99  ja 4412 99 85  sõnastusega.
                     Toode on samalaadne kui rubriigis 4412  määratletud kihtpuitmaterjal (vt ka HSi selgitavad märkused, rubriik 4412 , kolmas lõik).
                     Toodet ei või klassifitseerida rubriiki 4413 , kuna see ei vasta grupi 44 märkuse 2 määratlusele „presspuit“, sest toote pressimine suurendab selle tihedust vaid 24 % ning toote pealispind jääb pehmeks, nagu on ilmne toote füüsilisel uurimisel.
                     Samuti ei või toodet klassifitseerida rubriiki 4418 , kuna toodet ei saa identifitseerida puittootena, mida kasutatakse hoonete ehitamisel, kokkumonteeritult või äratuntavate kokkumonteerimata tükkidena (vt ka HSi selgitavad märkused, rubriik 4418 , esimene lõik). Toode on üldotstarbel kasutatav ja sellel puuduvad objektiivsed omadused, mille alusel see oleks äratuntav puidust tisleri- ja puusepatootena.
                     Seega tuleb toode klassifitseerida CN-koodi 4412 99 85  alla kui muu kihtpuitmaterjal.

            (*1)  Foto on üksnes illustreeriv.


title: Komisjoni rakendusmäärus (EL) 2017/1994, 6. november 2017, millega algatatakse rakendusmääruste (EL) 2016/184 ja (EL) 2016/185 (millega laiendatakse Hiina Rahvavabariigist pärit või sealt lähetatud, kristalsest ränist fotoelektriliste moodulite ja nende põhikomponentide (elementide) impordi suhtes kehtestatud lõplikku tasakaalustavat ja lõplikku dumpinguvastast tollimaksu Malaisiast ja Taiwanist lähetatud, kristalsest ränist fotoelektriliste moodulite ja nende põhikomponentide (elementide) impordile, olenemata sellest, kas need on deklareeritud Malaisiast ja Taiwanist pärinevana või mitte) läbivaatamine, et selgitada välja võimalus vabastada kõnealuste meetmete kohaldamisest üks Malaisia eksportiv tootja, ning millega tühistatakse dumpinguvastane tollimaks kõnealuselt eksportivalt tootjalt pärineva impordi suhtes ja kehtestatakse sellelt eksportivalt tootjalt pärineva impordi registreerimise nõue

text:
               7.11.2017

               ET

               Euroopa Liidu Teataja

               L 288/30

         KOMISJONI RAKENDUSMÄÄRUS (EL) 2017/1994,
   6. november 2017,
   millega algatatakse rakendusmääruste (EL) 2016/184 ja (EL) 2016/185 (millega laiendatakse Hiina Rahvavabariigist pärit või sealt lähetatud, kristalsest ränist fotoelektriliste moodulite ja nende põhikomponentide (elementide) impordi suhtes kehtestatud lõplikku tasakaalustavat ja lõplikku dumpinguvastast tollimaksu Malaisiast ja Taiwanist lähetatud, kristalsest ränist fotoelektriliste moodulite ja nende põhikomponentide (elementide) impordile, olenemata sellest, kas need on deklareeritud Malaisiast ja Taiwanist pärinevana või mitte) läbivaatamine, et selgitada välja võimalus vabastada kõnealuste meetmete kohaldamisest üks Malaisia eksportiv tootja, ning millega tühistatakse dumpinguvastane tollimaks kõnealuselt eksportivalt tootjalt pärineva impordi suhtes ja kehtestatakse sellelt eksportivalt tootjalt pärineva impordi registreerimise nõue
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (1) (edaspidi „dumpinguvastane alusmäärus“), eriti selle artikli 11 lõiget 4, artikli 13 lõiget 4 ja artikli 14 lõiget 5, ning Euroopa Parlamendi ja nõukogu 8. juuni 2016. aasta määrust (EL) 2016/1037 kaitse kohta subsideeritud impordi eest riikidest, mis ei ole Euroopa Liidu liikmed (2) (edaspidi „subsiidiumivastane alusmäärus“), eriti selle artikli 23 lõiget 6 ja artikli 24 lõiget 5,
   olles teavitanud liikmesriike
   ning arvestades järgmist:
   1.   TAOTLUS

               (1)

               Euroopa Komisjon (edaspidi „komisjon“) sai nõukogu dumpinguvastase alusmääruse artikli 11 lõike 4 ja artikli 13 lõike 4 ning subsiidiumivastase alusmääruse artikli 23 lõike 6 kohase taotluse vabastada taotluse esitaja dumpinguvastastest meetmetest ja tasakaalustusmeetmetest, mida kohaldatakse Hiina Rahvavabariigist pärit või sealt lähetatud kristalsest ränist fotoelektriliste moodulite ja nende põhikomponentide (elementide) impordi suhtes ning mida laiendatakse Malaisiast ja Taiwanist lähetatud, kristalsest ränist fotoelektriliste moodulite ja nende põhikomponentide (elementide) impordi suhtes, olenemata sellest, kas need deklareeritakse Malaisiast ja Taiwanist pärinevana või mitte.

               (2)

               Taotluse esitas 23. mail 2017 ettevõtja Longi (Kuching) SDN.BHD (edaspidi „taotleja“), kes on kristalsest ränist fotoelektrilisi mooduleid või paneele ja kristalsest ränist fotoelektrilistes moodulites või paneelides kasutatavaid elemente eksportiv tootja Malaisias (edaspidi „asjaomane riik“).

         2.   VAATLUSALUNE TOODE

               (3)

               Vaatlusalused tooted on kristalsest ränist fotoelektrilised moodulid või paneelid ja kristalsest ränist fotoelektrilistes moodulites või paneelides kasutatavad elemendid (elementide paksus on kuni 400 mikromeetrit), mis on lähetatud Malaisiast ja Taiwanist, olenemata sellest, kas need on deklareeritud Malaisiast ja Taiwanist pärinevatena või mitte, ning mis kuuluvad CN-koodide ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 ja ex 8541 40 90 alla.

               (4)

               Vaatlusaluse toote määratlus ei hõlma järgmisi tooteliike:

                           —

                           päikeselaadurid, mis koosnevad vähem kui kuuest elemendist, on kaasaskantavad ja varustavad seadmeid elektriga või laevad akusid,

                           —

                           õhukesest kilest fotoelektrilised tooted,

                           —

                           kristalsest ränist fotoelektrilised tooted, mis on püsivalt integreeritud elektriseadmetesse, kui elektriseadmete funktsioon ei ole energia tootmine ning kui need elektriseadmed kasutavad integreeritud kristalsest ränist fotoelektrilisest elemendist (elementidest) saadavat elektrit,

                           —

                           moodulid või paneelid, mille alalispinge väljundis on kuni 50 V ja väljundvõimsus kuni 50 W ning mida kasutatakse üksnes vahetult akulaadurina sama pinge ja võimsusega süsteemides.

         3.   KEHTIVAD MEETMED

               (5)

               Nõukogu kehtestas rakendusmäärustega (EL) nr 1238/2013 (3) ja (EL) nr 1239/2013 (4) dumpinguvastased meetmed ja tasakaalustusmeetmed Hiina Rahvavabariigist (edaspidi „HRV“ või „Hiina“) pärit või sealt lähetatud kristalsest ränist fotoelektriliste moodulite või paneelide ja kristalsest ränist fotoelektrilistes moodulites või paneelides kasutatavate elementide ja nende põhikomponentide (elementide) suhtes (edaspidi „esialgsed meetmed“). Samuti kiideti heaks hinnakohustuse leping. Rakendusmäärustega (EL) 2016/184 (5) ja (EL)2016/185 (6) laiendas komisjon meetmeid Malaisiast ja Taiwanist lähetatud kristalsest ränist fotoelektriliste moodulite ja nende põhikomponentide (elementide) impordile (edaspidi „laiendatud meetmed“), olenemata sellest, kas need on deklareeritud Malaisiast või Taiwanist pärinevana või mitte, tehes erandi konkreetselt nimetatud äriühingute valmistatud toodete impordi suhtes.

               (6)

               Pärast aegumise läbivaatamist laiendas komisjon määrustega (EL) 2017/366 (7) ja (EL) 2017/367 (8) dumpinguvastaseid meetmeid ja tasakaalustusmeetmeid ning lõpetas samal ajal algatatud osalise vahepealse läbivaatamise uurimise.

               (7)

               Komisjon algatas 10. veebruaril 2017 läbivaatamise (9) seoses uue eksportiva tootja esitatud taotlusega meetmete kohaldamisest vabastamise kohta. See läbivaatamisega seotud uurimine on veel pooleli. Lisaks algatas komisjon 3. märtsil 2017 osalise vahepealse läbivaatamise, (10) mis piirdus ainult meetmete vormiga. Komisjon lõpetas 15. septembril 2017 kõnealuse läbivaatamise ja asendas olemasolevad hinnakohustustega seotud väärtuselised tollimaksud minimaalse impordihinnaga (11).

         4.   LÄBIVAATAMISE PÕHJUSED

               (8)

               Taotleja väitis, et ei eksportinud vaatlusalust toodet liitu meetmete kohaldamisala laiendamise tinginud uurimise perioodil, s.o ajavahemikul alates 1. aprillist 2014 kuni 31. märtsini 2015.

               (9)

               Peale selle kinnitas taotleja, et ta ei ole kehtivatest meetmetest kõrvale hoidunud.

               (10)

               Taotleja väitis, et pärast meetmete kohaldamisala laiendamise tinginud uurimise perioodi on ta võtnud endale tagasivõetamatu lepingulise kohustuse eksportida liitu oluline kogus.

         5.   MENETLUS
   5.1.   Algatamine

               (11)

               Komisjon uuris kättesaadavaid tõendeid ja jõudis järeldusele, et on piisavalt tõendeid selleks, et õigustada uurimise algatamist vastavalt dumpinguvastase alusmääruse artikli 11 lõikele 4 ja artikli 13 lõikele 4 ning subsiidiumivastase alusmääruse artikli 23 lõikele 6, et teha kindlaks, kas taotleja võib vabastada laiendatud meetmetest.

               (12)

               Vastavalt dumpinguvastase alusmääruse artikli 11 lõikele 4 teavitati asjaga teadaolevalt seotud liidu tootmisharu esindajaid läbivaatamistaotlusest ning neile anti võimalus esitada oma märkused, kuid märkusi ei saadud.

               (13)

               Selle tagamiseks, et seotus ei tekkinud või seda ei kasutatud meetmetest kõrvalehoidmise eesmärgil, pöörab komisjon erilist tähelepanu taotleja seotusele äriühingutega, mille suhtes kehtivaid meetmeid kohaldatakse. Samuti kaalub komisjon, kas kehtestada jälgimiseks eritingimused juhul, kui uurimise käigus jõutakse järeldusele, et vabastuse andmine on põhjendatud.

         5.2.   Kehtivate dumpinguvastaste meetmete kehtetuks tunnistamine ning impordi registreerimise nõue

               (14)

               Dumpinguvastase alusmääruse artikli 11 lõike 4 kohaselt tuleb kehtiv dumpinguvastane tollimaks tunnistada kehtetuks sellise vaatlusaluse toote impordi suhtes, mille taotleja on tootnud ja liitu eksportimiseks müünud.

               (15)

               Samal ajal tuleb dumpinguvastase alusmääruse artikli 14 lõike 5 kohaselt ette näha sellise impordi registreerimine, tagamaks, et kui uurimise käigus avastatakse, et taotleja hoiab meetmetest kõrvale, võib dumpinguvastased tollimaksud sisse nõuda alates asjaomase impordi registreerimise kuupäevast. Taotleja võimalike edaspidiste kohustuste suurust ei saa uurimise praeguses etapis hinnata.

         5.3.   Kehtivad tasakaalustusmeetmed

               (16)

               Kuna subsiidiumivastane alusmäärus ei anna õiguslikku alust kehtivate tasakaalustusmeetmete kehtetuks tunnistamiseks, jäävad kõnealused meetmed kehtima. Üksnes juhul, kui läbivaatamise tulemusel leitakse, et taotlejal on õigus saada tollimaksuvabastus, tunnistatakse tasakaalustusmeetmed kehtetuks määrusega, millega antakse kõnealune vabastus.

         5.4.   Läbivaatamisega seotud uurimisperiood

               (17)

               Uurimine hõlmab ajavahemikku alates 1. aprillist 2014 kuni 30. septembrini 2017 (edaspidi „läbivaatamisega seotud uurimisperiood“).

         5.5.   Taotleja uurimine

   Uurimiseks vajaliku teabe saamiseks saadab komisjon taotlejale küsimustiku. Taotleja peab täidetud küsimustiku tagasi saatma 37 päeva jooksul pärast käesoleva määruse jõustumise kuupäeva, välja arvatud juhul, kui dumpinguvastase alusmääruse artikli 6 lõike 2 ja subsiidiumivastase alusmääruse artikli 11 lõike 2 kohaselt on sätestatud teisiti.
   5.6.   Muud kirjalikud esildised

               (18)

               Vastavalt käesoleva määruse sätetele palutakse kõigil huvitatud isikutel teha teatavaks oma seisukohad, esitada teave ja kinnitavad tõendid. Kõnealune teave ja seda kinnitavad tõendid peavad komisjonile laekuma 37 päeva jooksul pärast käesoleva määruse jõustumist, kui ei ole sätestatud teisiti.

         5.7.   Ärakuulamisvõimalus komisjoni uurimistalitustes

               (19)

               Huvitatud isikud võivad taotleda uurimist korraldavatelt komisjoni talitustelt ärakuulamist. Ärakuulamistaotlus tuleb esitada kirjalikult ning selles peab olema märgitud taotluse põhjus. Küsimuste puhul, mis on seotud uurimise algatamisetapiga, tuleb ärakuulamistaotlus esitada 15 päeva jooksul alates käesoleva määruse jõustumisest. Hiljem tuleb ärakuulamistaotlus esitada tähtaja jooksul, mille komisjon määrab kirjavahetuses huvitatud isikutega.

         5.8.   Kirjalike esildiste, täidetud küsimustike ja kirjade saatmise juhised

               (20)

               Komisjonile kaubanduskaitset käsitlevateks uurimisteks esitatava teabe suhtes ei kohaldata autoriõigust. Enne kolmanda isiku autoriõigustega kaitstud teabe ja/või andmete esitamist komisjonile peavad huvitatud isikud saama autoriõiguse omajalt spetsiaalse loa, mis sõnaselgelt võimaldab a) komisjonil kõnealust teavet ja andmeid käesolevas kaubanduse kaitsega seotud menetluses kasutada ja b) esitada huvitatud isikutele teavet ja/või andmeid käesolevas uurimises kasutamiseks sellises vormis, mis võimaldab neil oma kaitseõigust kasutada.

               (21)

               Kõik kirjalikud esildised, sealhulgas käesolevas määruses nõutud teave, täidetud küsimustikud ja kirjavahetus, mida huvitatud isikud paluvad käsitleda konfidentsiaalsena, tuleks märgistada sõnaga „Limited“ (12) (piiratud kasutusega).

               (22)

               Sõnaga „Limited“ märgistatud teavet edastavad huvitatud isikud on dumpinguvastase alusmääruse artikli 19 lõike 2 ja subsiidiumivastase alusmääruse artikli 29 lõike 2 kohaselt kohustatud esitama teabe mittekonfidentsiaalse kokkuvõtte, millel on märge „For inspection by interested parties“ (tutvumiseks huvitatud isikutele). Need kokkuvõtted peaksid olema piisavalt üksikasjalikud, et konfidentsiaalsena esitatud teabe sisust oleks võimalik vajalikul määral aru saada. Kui konfidentsiaalset teavet edastav huvitatud isik ei esita nõutava vormi ja kvaliteediga mittekonfidentsiaalset kokkuvõtet, võib sellise konfidentsiaalse teabe jätta arvesse võtmata.

               (23)

               Huvitatud isikutel palutakse esitada kõik esildised ja taotlused, sealhulgas ka skaneeritud volikirjad ja sertifikaadid, e-posti teel, välja arvatud mahukad vastused, mille peaks esitama teisaldataval digitaalsel andmekandjal (CD-ROM, DVD, USB-mälupulk) käsipostiga või tähitud kirjaga. E-posti kasutades nõustuvad huvitatud isikud elektrooniliselt esitatavate materjalide suhtes kehtivate eeskirjadega, mis on esitatud dokumendis „CORRESPONDENCE WITH THE EUROPEAN COMMISSION IN TRADE DEFENCE CASES“ ja avaldatud kaubanduse peadirektoraadi veebisaidil: http://trade.ec.europa.eu/doclib/docs/2011/june/tradoc_148003.pdf.

               (24)

               Huvitatud isikud peavad teatama oma nime, aadressi, telefoni ja kehtiva e-posti aadressi ning nad peaksid tagama, et esitatud e-posti aadress on toimiv ametlik e-post, mida kontrollitakse iga päev. Kui kontaktandmed on esitatud, suhtleb komisjon huvitatud isikutega ainult e-posti teel, välja arvatud juhul, kui nad avaldavad selgelt soovi saada kõik dokumendid komisjonilt teiste sidevahendite kaudu või kui dokumendi laad nõuab selle saatmist tähitud kirjaga. Huvitatud isikud leiavad täiendavaid eeskirju ja lisateavet komisjoniga suhtlemise kohta, sealhulgas teavet e-posti teel esitatud esildiste suhtes kehtivate põhimõtete kohta, eespool osutatud huvitatud isikutega suhtlemise juhendist.
               Komisjoni postiaadress:

                           European Commission

                           Directorate-General for Trade

                           Directorate H

                           Office: CHAR 04/039

                           1040 Brussels

                           BELGIUM

                           E-post: TRADE-R677-EXEMPTION-SOLAR@ec.europa.eu

         6.   KOOSTÖÖSOOVIMATUS

               (25)

               Kui huvitatud isik ei võimalda juurdepääsu vajalikule teabele, ei esita vajalikku teavet ettenähtud tähtaja jooksul või takistab märkimisväärselt uurimist, võib vastavalt dumpinguvastase alusmääruse artiklile 18 ja subsiidiumivastase alusmääruse artiklile 28 nii positiivsed kui ka negatiivsed järeldused teha kättesaadavate faktide põhjal.

               (26)

               Kui selgub, et huvitatud isik on esitanud väära või eksitavat teavet, võidakse selline teave jätta arvesse võtmata ning toetuda kättesaadavatele faktidele.

               (27)

               Kui huvitatud isik ei tee koostööd või teeb seda üksnes osaliselt ning kui järeldused põhinevad seetõttu kättesaadavatel faktidel vastavalt dumpinguvastase alusmääruse artiklile 18 ja subsiidiumivastase alusmääruse artiklile 28, võib tulemus olla isikule ebasoodsam, kui see oleks olnud tema koostöö korral.

               (28)

               Elektroonilises vormis koostöö puudumist ei loeta koostööst keeldumiseks, kui huvitatud isik selgitab, et nõutav koostöövorm tooks kaasa ebaratsionaalse lisakoormuse või põhjendamatud lisakulud. Huvitatud isikul tuleb komisjoniga viivitamata ühendust võtta.

         7.   ÄRAKUULAMISE EEST VASTUTAV AMETNIK

               (29)

               Huvitatud isikud võivad taotleda kaubandusmenetluses ärakuulamise eest vastutava ametniku sekkumist. Ärakuulamise eest vastutav ametnik on vahendaja huvitatud isikute ja uurimist korraldavate komisjoni talituste vahel. Ärakuulamise eest vastutav ametnik tegeleb toimikule juurdepääsu taotlustega, vaidlustega dokumentide konfidentsiaalsuse üle, tähtaegade pikendamise taotlustega ja kolmandate isikute ärakuulamistaotlustega. Ärakuulamise eest vastutav ametnik võib korraldada huvitatud isiku ärakuulamise ja tegutseda vahendajana selle tagamiseks, et huvitatud isikud saaksid oma kaitseõigusi täielikult kasutada. Ärakuulamise eest vastutav ametnik annab võimaluse ka sellisteks ärakuulamisteks, kus on esindatud isikud, kes esitavad erinevaid seisukohti ja vastuväiteid.

               (30)

               Taotlus saada ärakuulamise eest vastutava ametniku juures ära kuulatud tuleb esitada kirjalikult ning selles tuleb selgitada taotluse esitamise põhjuseid. Küsimuste puhul, mis on seotud uurimise algatamisetapiga, tuleb ärakuulamistaotlus esitada 15 päeva jooksul alates käesoleva määruse jõustumisest. Hiljem tuleb ärakuulamistaotlus esitada tähtaja jooksul, mille komisjon määrab kirjavahetuses asjaomaste isikutega.

               (31)

               Lisateave ja kontaktandmed on huvitatud isikutele kättesaadavad kaubanduse peadirektoraadi veebisaidil ärakuulamise eest vastutava ametniku veebilehekülgedel: http://ec.europa.eu/trade/trade-policy-and-you/contacts/hearing-officer/.

         8.   UURIMISE AJAKAVA

               (32)

               Uurimine viiakse lõpule dumpinguvastase alusmääruse artikli 11 lõike 5 ja subsiidiumivastase alusmääruse artikli 22 lõike 1 kohaselt üheksa kuu jooksul pärast käesoleva määruse jõustumise kuupäeva.

         9.   ISIKUANDMETE TÖÖTLEMINE

               (33)

               Uurimise käigus kogutud isikuandmeid töödeldakse vastavalt Euroopa Parlamendi ja nõukogu määrusele (EÜ) nr 45/2001 (13),

         ON VASTU VÕTNUD KÄESOLEVA MÄÄRUSE:
   Artikkel 1
   Käesolevaga algatatakse määruse (EL) 2016/1036 artikli 11 lõike 4 ja artikli 13 lõike 4 ning määruse (EL) 2016/1037 artikli 23 lõike 6 kohaselt rakendusmääruste (EL) 2016/184 ja (EL) 2016/185 läbivaatamine, et teha kindlaks, kas praegu CN-koodide ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 ja ex 8541 40 90 (TARICi koodid: 8501310082, 8501310083, 8501320042, 8501320043, 8501330062, 8501330063, 8501340042, 8501340043, 8501612042, 8501612043, 8501618042, 8501618043, 8501620062, 8501620063, 8501630042, 8501630043, 8501640042, 8501640043, 8541409022, 8541409023, 8541409032, 8541409033) alla kuuluvate, ettevõtja Longi (Kuching) SDN.BHD (TARICi lisakood C309) toodetud ning Malaisiast ja Taiwanist lähetatud, kristalsest ränist fotoelektriliste moodulite või paneelide ja kristalsest ränist fotoelektrilistes moodulites või paneelides kasutatavate elementide (elementide paksus on kuni 400 mikromeetrit) impordi suhtes (olenemata sellest, kas kõnealused tooted on deklareeritud Malaisiast ja Taiwanist pärinevana või mitte) tuleks kohaldada rakendusmäärustega (EL) 2016/185 ja (EL) 2016/184 kehtestatud dumpinguvastaseid ja tasakaalustusmeetmeid.
   Artikkel 2
   Rakendusmäärusega (EL) 2016/185 kehtestatud dumpinguvastane tollimaks tunnistatakse käesoleva määruse artiklis 1 määratletud impordi puhul kehtetuks.
   Artikkel 3
   Tolliasutused võtavad vastavalt määruse (EL) 2016/1036 artikli 14 lõikele 5 asjakohaseid meetmeid käesoleva määruse artiklis 1 määratletud toote registreerimiseks selle importimisel liitu.
   Registreerimiskohustus aegub üheksa kuu möödumisel käesoleva määruse jõustumise kuupäevast.
   Artikkel 4
   Käesolev määrus jõustub järgmisel päeval pärast selle avaldamist Euroopa Liidu Teatajas.

      Käesolev määrus on tervikuna siduv ja liikmesriikides vahetult kohaldatav.
      Brüssel, 6. november 2017

            Komisjoni nimel

            president

         Jean-Claude JUNCKER

      (1)  ELT L 176, 30.6.2016, lk 21.

      (2)  ELT L 176, 30.6.2016, lk 55.

      (3)  ELT L 325, 5.12.2013, lk 1.

      (4)  ELT L 325, 5.12.2013, lk 66.

      (5)  ELT L 37, 12.2.2016, lk 56.

      (6)  ELT L 37, 12.2.2016, lk 76.

      (7)  ELT L 56, 3.3.2017, lk 1.

      (8)  ELT L 56, 3.3.2017, lk 131.

      (9)  ELT L 36, 11.2.2017, lk 47.

      (10)  ELT C 67, 3.3.2017, lk 16.

      (11)  ELT L 238, 16.9.2017, lk 22.

      (12)  Dokument märkega „Limited“ on konfidentsiaalne dokument vastavalt nõukogu määruse (EÜ) nr 1225/2009 (ELT L 343, 22.12.2009, lk 51) artiklile 19 ja WTO GATT 1994 VI artikli rakendamise lepingu (dumpinguvastane leping) artiklile 6. Seda dokumenti kaitstakse ka Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artikli 4 kohaselt.

      (13)  Euroopa Parlamendi ja nõukogu 18. detsembri 2000. aasta määrus (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).


title: Komisjoni rakendusmäärus (EL) 2017/2057, 10. november 2017, milles käsitletakse põhiaine Achillea millefolium L. heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta (EMPs kohaldatav tekst )

text:
               11.11.2017

               ET

               Euroopa Liidu Teataja

               L 294/27

         KOMISJONI RAKENDUSMÄÄRUS (EL) 2017/2057,
   10. november 2017,
   milles käsitletakse põhiaine Achillea millefolium L. heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 23 lõiget 5 koostoimes artikli 13 lõikega 2,
   ning arvestades järgmist:

               (1)

               Komisjon sai 10. juulil 2015 mahepõllunduse tehnoloogia instituudilt (Institut Technique de l'Agriculture Biologique, ITAB) määruse (EÜ) nr 1107/2009 artikli 23 lõike 3 kohase taotluse, milles paluti Millefolii herba põhiainena heaks kiita. Taotlusele oli lisatud määruse (EÜ) nr 1107/2009 artikli 23 lõike 3 teises lõigus nõutud teave.

               (2)

               Komisjon palus Euroopa Toiduohutusametilt (edaspidi „toiduohutusamet“) teadusabi. Toiduohutusamet esitas komisjonile tehnilise aruande asjaomase aine kohta 29. septembril 2016 (2). Komisjon esitas 24. jaanuaril 2017 alalisele taime-, looma-, toidu- ja söödakomiteele läbivaatamisaruande (3) ja käesoleva määruse eelnõu Millefolii herba heaks kiitmata jätmise kohta ning vormistas need lõplikult komitee 6. oktoobri 2017. aasta koosoleku ajaks.

               (3)

               Toiduohutusameti korraldatud konsultatsiooni käigus muutis taotleja põhiaine nime Achillea millefolium L.-ks.

               (4)

               Taotleja esitatud dokumentidest ei ilmne, et Achillea millefolium L. vastab Euroopa Parlamendi ja nõukogu määruse (EÜ) nr 178/2002 (4) artiklis 2 määratletud mõiste „toit“ kriteeriumidele.

               (5)

               Toiduohutusameti tehnilises aruandes käsitleti konkreetseid probleeme, mida tekitab kokkupuude infusiooni ning selle koostisosade alfa- ja beeta-tujooni, kampri ja 1,8-tsineooliga, eelkõige pestitsiide kasutades. Ohutusprobleeme tuvastati seoses võimaliku kahjuliku mõjuga rasedatele naistele ja sperma näitajatele ning seoses endokriinsüsteemi kahjustava toimega. Seetõttu ei olnud võimalik käitlejatele, töötajatele, kõrvalistele isikutele, tarbijatele ja muudele kui sihtorganismidele avalduva ohu hindamist lõpule viia.

               (6)

               Komisjon palus, et taotleja esitaks oma märkused toiduohutusameti tehnilise aruande ning läbivaatamise aruande eelnõu kohta. Taotleja esitas oma märkused ja need on põhjalikult läbi vaadatud.

               (7)

               Vaatamata taotleja esitatud väidetele ei saa ainega seotud probleeme kõrvaldada.

               (8)

               Komisjoni läbivaatamisaruande kohaselt ei ole seega tõendatud, et määruse (EÜ) nr 1107/2009 artiklis 23 sätestatud nõuded on täidetud. Seepärast on asjakohane jätta Achillea millefolium L. põhiainena heaks kiitmata.

               (9)

               Käesoleva määrusega ei piirata õigust esitada vastavalt määruse (EÜ) nr 1107/2009 artikli 23 lõikele 3 Achillea millefolium L. põhiainena heaks kiitmiseks uus taotlus.

               (10)

               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Aine Achillea millefolium L. jäetakse põhiainena heaks kiitmata.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 10. november 2017

            Komisjoni nimel

            president

         Jean-Claude JUNCKER

      (1)  ELT L 309, 24.11.2009, lk 1.

      (2)  Technical report on the outcome of the consultation with Member States and EFSA on the basic substance application for Millefolii herba – Yarrow infusion for use in plant protection as fungicide and insecticide on various crops and to prevent freezing. (Liikmesriikide ja Euroopa Toiduohutusametiga peetud konsultatsioonide tulemuste tehniline aruanne seoses põhiainet Millefolii herba käsitleva taotlusega – Raudrohu infusioon kasutamiseks taimekaitses fungitsiidi ja insektitsiidina erinevate põllumajanduskultuuride puhul ja külmakahjustuste vältimiseks.) Euroopa Toiduohutusameti toetav väljaanne 2016:EN-1093.

      (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

      (4)  Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).